Slávia TU Košice sa predstaví na domácej palubovke. Aktuálne tretí celok súťaže hostí v telocvični na Boženy Němcovej dnes o 15. 30 neporazeného lídra prvej ligy - MŠK Iskra Petržalka a v nedeľu sa vysokoškoláci stretnú o 9.30 s MBK AŠK Slávia Trnava.
KOŠICE. Pred košickými basketbalistami je náročný víkend. Celok vedený trénerom Jurajom Gacíkom má v prvej lige tie najvyššie ambície a tie by mal potvrdiť pod vlastnými košmi so silnými súpermi.
V metropole východu sa predstaví MŠK Iskra Petržalka, teda mužstvo, ktoré v skupine o 1. – 8. miesto vyhralo všetkých päť doterajších zápasov. Technici majú na konte tri domáce víťazstvá a dve prehry. Naposledy totiž podľahli BK Inter Bratislava 70:88 a v ďalšom vystúpení v Bratislave nestačili na MBK Karlovka 90:96.
Už dnes o 15.30 h nastúpia Košičania na súboj MŠK Iskra Petržalka.
"Čaká nás súper, ktorý ešte neprehral. Verím, že po sobote to už platiť nebude. Doma víťazíme. Petržalka má veľmi dobrý tím. Viacerých hráčov, ktorí pôsobili v extralige, alebo v iných súťažiach. Káder majú o poznanie skúsenejší ako my. Verím, že mladícka dravosť bude úspešnejšia. Škoda, že viacerí hráči sú prechladnutí a Peter Lechman nebude môcť nastúpiť vôbec kvôli problémom s kolenom," hovorí prezident Slávie TU Košice Jaromil Čop.
V nedeľu o 9.30 sa na "Boženke" predstaví MBK AŠK Slávia Trnava.
"Trnava má tak isto kvalitné mužstvo. V uplynulej sezóne sme v Trnave zápas prehrali. Ak by sme ho vyhrali, tak aj prvú ligu vyhráme, takto mali tri celky rovnaký počet bodov. Ak máme naplniť naše ambície, musíme teraz vyhrať oba domáce zápasy," dodal J. Čop.
Najdôležitejšie správy z východu Slovenska čítajte na Korzar.sme.sk.